## Uredba o formiranju Ureda za izbjeglice Republike Hrvatske

### NN 45/1991 (5.9.1991.), Uredba o formiranju Ureda za izbjeglice Republike Hrvatske

# VLADA REPUBLIKE HRVATSKE

Na osnovi članka 1. Zakona o ovlaštenju Vlade Republike Hrvatske za
donošenje uredbi kojima će uređivati pojedina pitanja iz djelokruga Sabora
Republike Hrvatske ("Narodne novine", br. 39/91), Vlada Republike
Hrvatske na sjednici održanoj dana 30. kolovoza 1991. godine donijela je

## UREDBU

### o formiranju Ureda za izbjeglice Republike Hrvatske

Članak 1.

Ured za izbjeglice Republike Hrvatske djeluje u sastavu, kojeg čine
predstavnici:

1. Ministarstva unutarnjih poslova,

2. Ministarstva obrane,

3. Ministarstva inozemnih poslova,

4. Ministarstva rada i socijalne skrbi,

5. Ministarstva prosvjete i kulture,

6. Ministarstva zdravstva,

7. Ministarstva zaštite okoliša, prostornog uređenja i graditeljstva,

8. Crvenog križa Hrvatske,

9. Caritasa Biskupske Konferencije i

10. Štaba Civilne zaštite Republike Hrvatske. Sjedište Ureda za izbjeglice
Republike Hrvatske (u daljnjem tekstu: Ured) je u Ministarstvu rada i socijalne
skrbi, Zagreb, Ulica 8. maja br. 42.

Članak 2.

Na čelu Ureda je zapovjednik. Za zapovjednika Ureda imenuje se pomoćnik
ministra rada i socijalne skrbi zadužen za socijalnu skrb i obitelj. Glavnog
tajnika Ureda imenuje ministar rada i socijalne skrbi.

Članak 3.

Ured može u svom djelovanju pozvati na suradnju predstavnika Visokog
komesarijata za izbjeglice Ujedinjenih naroda sa sjedištem u Ženevi.

Članak 4.

U rad Ureda obvezno se uključuje ekspertna grupa koju čine:

- dva liječnika epidemiologa

- jedan psiholog,

- jedan psihijatar i

- jedan ekspert za probleme migracija.

Članove ekspertne grupe iz stavka 1. ovoga članka imenuje Ured. Članovi
ekspertne grupe nemaju pravo odlučivanja.

Članak 5.

Ured: - utvrđuje i osigurava provođenje politike Vlade Republike Hrvatske
u svezi sa zbrinjavanjem i pomoći izbjeglicama (plan evakuacije, prihvata
i zbrinjavanja, stacioniranja izbjeglica po regijama - područjima pojedinih
općina ili više općina, plan školovanja i drugo), - utvrđuje mjerila za
obračun troškova zbrinjavanja i pomoći izbjeglicama u skladu sa Zaključkom
Vlade Republike Hrvatske da se podmiruju samo minimalni (nužni) troškovi
prijevoza i prehrane pod uvjetom da se ne može drugačije riješiti,

- organizira prikupljanje materijalnih sredstava, a posebno hrane, propagira,
organizira i koordinira akcije centra za socijalni rad i drugih organa
i organizacija, a osobito Crvenog križa Hrvatske, Caritasa BK, Merhameta,
vjerskih zajednica i organizacija i drugih humanitarnih organizacija te
građana,

- osigurava osnovne uvjete za život izbjeglica i uvjete za njihovu socijalnu
adaptaciju i u tu svrhu predlaže smještajne objekte koji će se preuzeti
u posjed i korištenje naredbom Ministarstva rada i socijalne skrbi, na
osnovi Uredbe Vlade Republike Hrvatske o preuzimanju u posjed i korištenje
odmarališta, hotela i drugih hotelsko-turističkih objekata i pokretnina
koje se u njima nalaze, a na kojima pravo raspolaganja odnosno vlasništva
imaju ili ih drže u posjedu poduzeća i druge pravne i fizičke osobe koje
imaju sjedište izvan teritorija Republike Hrvatske,

- osigurava povrat izbjeglica u svoje domove, a u dogovoru s kriznim
štabom područja odnosno općine od kuda su zbjegovi,

- osigurava funkcioniranje jedinstvenog informacijskog i dokumentacijskog
sustava, kojeg izvršava Odjel za informatizaciju državne uprave u sastavu
Ministarstva pravosuđa i uprave u odnosu na potrebne podatke o zbrinjavanju
i pomoći izbjeglicama, te jedinstveni sustav izvještavanja Predsjednika
Republike Hrvatske, Sabora Republike Hrvatske. Vlade Republike Hrvatske
i svjetške javnosti.

Članak 6.

Ured djeluje putem odbora, i to:

1. Odbora za regionalni raspored zbrinjavanja izbjeglica.

2. Odbora za prikupljanje pomoći u hrani, odjeći i obući te drugim sredstvima

3. Odbora za sigurnost i socijalnu adaptaciju,

4. Odbora za izbjeglice u inozemstvu. Voditelje odbora iz stavka 1.
ovoga članka imenuje zapovjednik Ureda.

Članak 7.

Ured osniva regionalne urede za izbjeglice za područja više općina.
Članovi regionalnog ureda su predstavnici kriznog štaba područja, organa
sigurnosti (obrane i unutarnjih poslova) i obvezno humanitarnih organizacija
područja za koje se regionalni ured formira, kao i stručnjaka s područja
zdravstva, psihologije i dr. Na čelu regionalnog ureda je direktor centra
za socijalni rad u općini u kojem je sjedište regionalnog ureda.

Članak 8.

Regionalni ured za izbjeglice:

- neposredno i operativno organizira i provodi aktivnosti u svezi s
prihvatom i zbrinjavanjem izbjeglica i u tu svrhu raspoređuje izbjeglice
ovisno o njihovim potrebama, dobi i drugim značajkama, smještava ih u obitelji,
socijalne i druge ustanove kao i druge objekte i organizira njihov boravak
i život

- neposredno stupa u vezu s izbjeglicama radi prikupljanja podataka,
a u svrhu obavještavanja Ureda,

- poduzima cjelovite aktivnosti radi prilagođavanja organizacije života
i rada izbjeglica ovisno o promjenama prilika i mogućnostima na svojem
području,

- sudjeluje prema potrebi u radu Ureda,

- obvezno i redovito, a najmanje jednom tjedno, obavještava Ured, prema
njegovim uputama.

Regionalni ured objedinjava poslove u svezi zbrinjavwnja izbjeglica
za područje općina za koje je formiran. Iznimno pojedina općina, obzirom
na smještajne kapacitete i sigurnosne prilike, može imati poseban status.

Članak 9.

Ured u svrhu osiguravanja efikasnog i racionalnog djelovanja u svezi
sa zbrinjavanjem izbjeglica izdaje regionalnim uredima i drugim nosiocima
zadataka obvezne smjernice, naloge i upute.

Članak 10.

Ured je dužan redovito, a najmanje jednom tjedno, obavještavati Vladu
Republike Hrvatske o svim bitnim događajima u svezi izbjeglica.

Članak 11.

Opća minimalna pravila za organiziranje života i rada izbjeglica su:

- osiguranje smještaja izbjeglica sukladno potrebama i zdravstvenom
stanju obitelji;

- osiguranje prehrane,

- pomaganje socijalne adaptacije,

- poticanje osobne odgovornosti izbjeglica za vlastitu i socijalnu sigurnost
osoba o kojima su dužni brinuti, a osobito za djecu, te stare i nemoćne
roditelje,

- osiguranje školovanja djece, i

- nužna zdravstvena zaštita.

Članak 12.

Ova Uredba stupa na snagu danom objave u "Narodnim novinama".

Klasa: 019-04/91-01/07

Urbroj : 5030104-91-2

Zagreb, 30. kolovoza 1991.

Predsjednik

**dr. Franjo Gregurić, v. r.**

Uredba, NN 45/1991-1170